એના બે મુખ્ય પાકો, કપાસ અને મગફ્ળીમાં છેલ્લા ત્રણ વરસમાં ટેકાના ભાવો બજારમાં માંડ માંડ મળ્યા છે, મોટાભાગે ખેડૂતોએ ખોટ ખાઈને વેચવાનો વારો આવ્યો છે. પાક વીમાના પૈસા માટે ખેડૂતોને ટટળાવ્યાં છે તો ખેતીમાં ખોટ જતાં આપઘાતનું અંતિમ પગલું ભરનારા ખેડૂત પરિવારોની ઉપેક્ષા થઈ છે. આમ, ખેતીમાં રોજ-બ-રોજ હાડમારીઓ વેઠવી પડી છે એવા વિસ્તારમાં નાત-જાત-ધર્મના નશાએ કામ નથી કર્યુ. દરેકના ખાતામાં ૧૫ લાખની લાલચે મતદારોને ઘેલા કર્યા એ પછી નોટબંધી ને જીએસટી વચ્ચે ‘સૌની’ યોજનાના ગાજર છતાં, આટલાં વરસોનાં અનુભવે ઊભા થયેલા અવિશ્વાસે સત્તાપક્ષને સૌથી વધારે આકરો જાકારો આપ્યો છે.